300 (2006)

Réžia: Zack Snyder  
Scénar: Zack Snyder, Kurt Johnstad  
Podľa predlohy Franka Millera  
Hudba: Tyler Bates  
Hrajú: Gerard Butler, Lena Headey, David Wenham, Dominic West, Vincent Regan

Príbeh, ktorý je každému známy už od školských lavíc. Príbeh ktorý bol podopĺňaný rôznymi legendami. Príbeh o statočných bojovníkoch Sparty ochotných zomrieť za svoju vlasť. 480 rokov pred Kr. sa odohrala Bitka pri Termopylách. Perzský kráľ Xerxes zhromaždil armádu so 100 000 mužmi za účelom dobytia Grécka. Niektoré nejednotné grécke štáty sa podrobili, nie však Atény a už vôbec nie Sparta známa svojím silným vojskom a vlastenectvom. Gréci postavili pozemnú armádu na čele so spartským kráľom Leonidom . Táto armáda majúca 300 Sparťanov a 7000 spojencov obsadila Termopyly, dlhú úzku úžinu situovanú priamo v ceste perzských vojsk, kde ich počet stratil výhodu. V prvý aj druhý deň Xerxesové vojská utrpeli na zemi zdrvujúcu porážku a na mori proti Themistoklovému (Aténsky kráľ) loďstvu neboli o nič úspešnejší.  
Nanešťastie pre Leonida sa Xerxes na tretí deň dozvedel o tajnom priesmyku okolo Termopyl. Keď sa to spojenci dozvedeli utiekli radšej brániť svoje mestá. V priesmyku ostalo len 300 Sparťanov, ochotných zomrieť v boji a 700 spojencov z mesta Thespia na ktorých sa často zabúda.   
 Toľko viem povedať k histórii. Táto historická udalosť však neposlúžila filmu „300“ ako predloha. Film je inšpirovaný rovnomenným komiksom Franka Millera, ktorý sa tak trochu pohral z históriou. Frank Miller sa v skutočnosti inšpiroval veľkofilmom z roku 1962 „300 Sparťanov“(ďaľšie filmové spracovanie tejto bitky).  
Na príbehu sa mu páčilo najmä to, že nie vždy je hrdinom ten kto na konci dostane medailu ale niekedy je hrdinom človek, čo koná to čo považuje za správne a je ochotný veľa za to obetovať.  
 Dej filmu by som rozdelil na päť častí úvod, dej pred bitkou, bitka, dej odohrávajúci sa v Sparte a záver. V úvode sa stretávame s prvými brutálnymi scénami. Napríklad scéna v ktorej vidno starca, skúmajúceho novorodenca, či má právo na život a teda či bude schopný stať sa plnohodnotným Sparťanom. Túto scénu strieda záber na lebky novorodencov nahádzané od útesu až tesne pred kameru. Ďalej sa v úvode zoznamujeme s tým ako to v Sparte chodí a sledujeme ako sa z Leonida (Gerard Butler) stal muž. V deji pred bitkou prichádza do Sparty perzský posol a žiada od Leonida aby sa podrobil kráľovi kráľov Xerxesovi. Leonidas samozrejme z lásky ku krajine odmietne. V tejto časti deja sa odohráva veľmi pamätná scéna keď Leonidas skopne posla do studne. Ide o jeden z mnohých spomalených záberov, ktorý strieda záber odchádzajúceho Leonida. Kamera je sústredená na neho ale v pozadí vidno ako Spartský vojaci hádžu do studne aj zbytok výpravy. Celá táto udalosť je spomalená. V ďaľšom strihu zasiahlo do deja prvé vážne vybočenie z histórie. Vo filme totižto musí Leonidas pred vojnou žiadať tzv. Eforov o požehnanie bohov. Musí vyliezť na horu kde títo Eforovia žijú a poskytnúť im Orákulum, mladú krásnu spartskú dievčinu aby pomocou nej predpovedali úspech vojny do ktorej sa Sparta chystá. Pri záberoch na Orákulum vidno nahotu, ktorej je ešte trocha v Leonidovej spálni. Takisto v nich vidno ako Orákulum tancuje. Ide o veľmi zvláštny tanec s veľmi ladnými pohybmi ktoré boli dosiahnuté tak, že herečka stvárňujúca Orákulum bola natáčaná pod vodou. Tiež sa počas tanca meni rýchlosť kamery a to bez strihu. Eforovia nakoniec Leonidovi požehnanie nedali lebo boli podplatení Peržanmi. Leonidas by tak podľa spartských zákonov nemal tiahnuť do boja. Rozhodne sa nerešpektovať zákon a spolu s 300 Sparťanmi sa vydá do úžiny Termopyly.   
Ďalej nasledujú akčné scény z bitky, vizuálne krásne, množstvo spomalených záberov, kamera meniaca hĺbku a rôzne detailné zábery. Sparťania efektne ničia všetkých Peržanov, ktorí sa na nich rútia jeden za druhým. Xerxes posiela čím ďalej tým silnejších bojovníkov. Od obyčajných pešiakov cez nebezpečných ninjov nazývaných nesmrteľní až po rôzne zvieratá a obludy. Dej sa neodohráva len na bojisku ale aj v Sparte okolo Leonidovej manželky, kráľovnej Gorgo, ktorá sa snaží presvedčiť politikov aby podporili Leonida. Lenže tento dej bol pre mňa nudný, nezaujímavý a v podstate mi prišiel len ako nejaká pasáž filmu ktorá mala navnadiť diváka aby sa tešil na ďaľšie bojové scény. Okrem deju v Sparte sa tu nachádza ešte pár dejových odbočiek. Napríklad smrť Sparťana, ktorá bola naozaj efektná (jedno z mnohých odseknutí hlavy) a následný smútok a hnev jeho otca. Dôležitý bol aj dej okolo Ephialta, chorého človeka ktorý sa narodil Sparťanom, ale keďže bol chorý matka s nim utiekla preč. Ctil si Spartu a chcel za ňu bojovať. Leonidas mu to však nedovolil, lebo Ephialtis nebol schopný chrániť spolubojovníka po jeho ľavici. Nahnevaný Ephialtis tak šiel rovno za Xerxesom a vyzradil mu tajný priesmyk okolo Termopyl. Keď sa to Leonidas dozvedel, vedel, že už nemajú žiadnu šancu a vyslal jedného z vojakov späť do Sparty aby rozhlásil v Sparte ako odvážne si počínalo týchto 300 mužov. Skoro na konci filmu zomiera 300 Sparťanov v boji, čiže smrťou, ktorú považujú v Sparte za najkrajšiu. Posledný zomiera Leonidas. Celý príbeh je vlastne vyrozprávaný tým vojakom, ktorého Leonidas vyslal domov, Diliom. Film konči Diliovým príhovorom ku vojakom o rok neskôr pred bitkou pri Platajách. Tento záver je tiež historickou úpravou keďže bitka pri Platajách bola v skutočnosti o rok skôr ako bitka pri Termopylách.  
 Vo filme zaznelo až príliš veľa krát „This is Sparta“ a iných heroických výrokov o tom ako treba chrániť vlasť a mal som pocit, že tým chce Zack Snyder nahradiť chabý dej, ktorý vôbec nezaujal. Na druhej strane sa mi veľmi páčilo, že bol celý príbeh vyrozprávaný rozprávačom. Avšak to, čím dokázal zaujať je jeho vizuálna stránka, ktorá strieda jeden krásny obraz za druhým už od začiatku filmu. Vedúci vizuálnych efektov Chris Watts spolu s produkčným výtvarníkom Jimom Bisselom vytvorili proces „CRUSH“, ktorý dovolil umelcom manipulovať farbami zvýšením kontrastu svetla a tmy. Niektoré časti filmu boli rôzne desaturované a tónované za účelom vytvorenia rôznych nálad. Napríklad ešte pred príchodom poslov boli farby pokojné, no už pred tiahnutím do bitky farby nabrali na kontraste a prevládala červená (hlavne sparťanské plášte) a žltá (prostredie). Počas bitky boli farby desaturované a prevládala červená (plášte ale hlavne krv). Vedúci umelcov, ktorý mali na starosti toto „kolórovanie“ opísal efekt ako: „Všetko vyzerá realisticky ale má to akýsi drsný a ilustratívny nádych“. Vizuálne krásnym obrazom môžeme vďačiť aj tomu že Zack Snyder sa držal komiksu tak veľmi, že ho použil ako storyboard a niektoré scény vo filme presne zodpovedajú okienkam v komikse. Čiže prevedenie z komiksu na plátno sa podarilo. Aj akčné scény sú oku lahodiace. Veď, čo môže byť akčnejšie ako 300 namakaných Sparťanov s tehličkami na bruchu oblečených len v historických trenkách a ničiacich jedného Peržana za druhým. Čo sa týka hereckého obsadenia, Gerardovi Butlerovi postava charizmatického a odhodlaného Leonida veľmi sadla a o nič horšie si nepočínala ani jeho filmová manželka Lena Headey. Herci dokonca postúpili tvrdý tréning, ktorého sa zúčastnil aj Zack Snyder aby ich postavy zodpovedali vyšportovaným Sparťanom. Ďalšia vec, čo mi na filme vadilo bola hudba. Neoriginálne epické skladby Tylera Batesa, striedali nehodiace sa rockové pesničky. Niektoré scény boli príliš dlhé a niektoré zbytočné. Film mal 117 minút a podľa môjho názoru sa pasáže filmu okolo Eforov a Leonidovej manželky mohli vynechať, no v tom prípade by film bol len akousi reklamou na vizuálne efekty a na to, čo sa dnes dá vyprodukovať pomocou počítačov. A tu sa dostávame k tomu, prečo som si vybral na rozbor práve tento film.  
 Nemusím ani hovoriť, že vizuálne efekty sa tu využívali vo veľkom. Vedúcim vizuálnych efektov bol Chris Watts a okrem scény zo začiatku filmu ako poslovia prichádzajú na koňoch, sa natáčal celý film pred modrým a zeleným pozadím (blue, green screen). Pozadie za hercami sa odstránilo vďaka jednotnej farbe cez klúčovanie (color keying) a bolo nahradené počítačom generovanými exteriérmi. Vďaka tomu že sa celý film natáčal na jednom mieste a herci sa nemuseli presúvať z exteriéru do exteriéru, mohol byť film nakrútený v chronologickom poradí. Počítačom generovaná bola aj krv, odtrhnuté časti tiel, budovy, zvieratá, obludy a iné nereálne veci. Len krv bola vytvárana v mnohých počítačových programoch ako sú Maya, RealFlow a Renderman. Vlk, ktorého Leonidas zabije na začiatku, a 13 koňov boli animatronické modely. Za zmienku stojí aj nereálna výška Xerxesa, ktorá bola určená na 230cm. Scény kde sa Xerxes objavuje spolu s inými postavami, boli natáčané dvoma kamerami s rozdielnou perspektívou. Kamera je pokojná hlavne na začiatku, keď bojovníci odchádzajú zo Sparty. Tiež je pokojná pri deji okolo kráľovnej Gorgo. Počas bojových scén je kamera neustále v pohybe, je tu veľa strihu a detailných záberov napríklad na kopije a štíty. Výnimkou sú dlhé slow-motion scény. Jedna z nich trvá bez strihu skoro minútu a pol. Leonidas v nej zabije desiatich Peržanov a rovnaký počet zrazí štítom. V scéne sa mení rýchlosť kamery podľa Leonidovho pohybu. Film sa natáčal 60 dní v Montreale, no postprodukcia trvala rok a umožnilo ju 10 spoločností zaoberajúcich sa špeciálnymi efektami.  
 Film určite nezaujal staršieho diváka, ktorý by tam hľadal nejaký hlbší zmysel. Je to typ filmu pri ktorom nemusíte namáhať svoju myseľ. Stačí pozerať, počúvať a užívať si ho. Je určený pre mladých ľudí, ktorý majú radi bojové a akčné scény a na filmoch si najviac vážia vizuál. Zdá sa, že takýchto ľudí je veľa, keďže tento film mal nemalý úspech. Film mal premiéru 9.3.2007 v Severnej Amerike (v Sparte mal premiéru o 2 dni skôr) a počas otváracieho víkendu zarobil viac ako 70 miliónov $ (rozpočet bol 60 mil.). Celosvetovo zarobil $456,068,181. Vyhral 9 ocenení a na 27 bol nominovaný. Dokonca sa chystá jeho pokračovanie na rok 2013.  
 Celkovo sa mi toto predstavenie páčilo. Už pri prvom pozeraní som si uvedomil, že raz by som chcel byť pri postprodukcii podobného filmu, byť pri tom ako mu v postprodukcii dávajú život. Lebo vlastne bez tej postprodukcie to je len pár scén z hercami a modrým pozadím. Áno, užíval som si ho pri pozeraní ale nebyť tohto rozboru druhý krát by som si ho nebol pozrel, nebyť tohto rozboru veľmi rýchlo by som naň zabudol lebo napriek jeho kvalitnému vizuálu to nie je pamätný film.

*Šimon Gálik, SNP 8, Košice*